Έκτακτες κρίσεις αξιωματικών Ελληνικής Αστυνομίας και άλλες διατάξεις. Οι ανώτατοι και ανώτεροι αξιωματικοί γενικών καθηκόντων της Ελληνικής Αστυνομίας δύναται να κρίνονται εκτάκτως και ανεξαρτήτως αν συντρέχουν ή όχι οι προϋποθέσεις του άρθρου 10 του Ν. 671/1977. Κατά τις κρίσεις αυτές: Οι Ταξίαρχοι κρίνονται και προάγονται ανεξαρτήτως από το χρόνο παραμονής στο βαθμό τους. Οι Αστυνομικοί Διευθυντές κρίνονται και προάγονται εφόσον συμπληρώνουν τον προβλεπόμενο από τις ισχύουσες διατάξεις ελάχιστο χρόνο υπηρεσίας στο βαθμό τους μέχρι 30 Μαρτίου του επομένου έτους. Για την προαγωγή των Αστυνομικών Διευθυντών δεν απαιτείται το ειδικό τυπικό προσόν που προβλέπεται από το άρθρο 1 του Π.Δ. 61 /1990 (Α 26). Τα Συμβούλια Κρίσεων, βάσει των πρακτικών συνεδριάσεων αυτών, συντάσσουν νέους πίνακες, από την κύρωση των οποίων παύει η ισχύς των παλαιών πινάκων Οι ανακληθέντες στην ενέργεια μέχρι την έναρξη ισχύος του παρόντος Προεδρικού Διατάγματος Αξιωματικοί της Ελληνικής Αστυνομίας μέχρι το βαθμό του Ταξιάρχου εντάσσονται στην επετηρίδα Αξιωματικών προ των ομοιοβάθμων συναδέλφων τους, εφόσον νεώτεροι τους έχουν προαχθεί στον ανώτερο βαθμό. Οι Αξιωματικοί αυτοί καταλαμβάνουν κενές οργανικές θέσεις και αν δεν υπάρχουν παραμένουν ως υπεράριθμοι μέχρι της καθ οιονδήποτε τρόπο κενώσεως θέσεων, τις οποίες και καταλαμβάνουν. Οι ανωτέρω κρίνονται και προάγονται όπως και οι λοιποί ομοιόβαθμοι συνάδελφοί τους. Η διάταξη της παρ. 2 του άρθρου 51 του Π.Δ. 305/1992 (Α 152) καταργείται. Η ισχύς του παρόντος διατάγματος αρχίζει από τη δημοσίευσή του στην Εφημερίδα της Κυβερνήσεως. Στον Υπουργό Δημόσιας Τάξης αναθέτουμε τη δημοσίευση και εκτέλεση του παρόντος διατάγματος.